- Aflys alle julegudstjenester. Sådan lyder anbefalingen fra landets biskopper til alle landets kirker. Det siger biskoppen ved Lolland-Falster Stift, Marianne Gaarden, til TV 2. Anbefalingen fra biskopperne kommer kort tid efter, at sundhedsmyndighederne ændrede anbefalingerne for, hvordan kirker skal afholde julegudstjenester. Kirkeministeriet ændrede - igen - anbefalingerne onsdag aften. Sundhedsmyndighederne anbefaling blev ændret til, at julegudstjenester højst bør vare 30 minutter uden sang. Det sker efter et møde tidligere på dagen med sundhedsmyndighederne og corona-følgegruppen. På mødet blev den seneste smitteudvikling drøftet - herunder en ny og muligvis mere smitsom corona-virus, oplyser Kirkeministeriet. - I betragtning af den traditionelle store kirkegang ved julegudstjenester har indsatsgruppen derfor ud fra en samlet vurdering besluttet at udsende en klar anbefaling om, at der ikke synges ved julegudstjenesterne i år. Indsatsgruppen anbefaler desuden, at dette års julegudstjenester afkortes mest muligt og højst varer 30 minutter, lyder meldingen.

Opsummering:
Efter kirkeministeriet onsdag aften kom med nye anbefalinger, har landets biskopper meldt ud, at de anbefaler at aflyse alle julegudstjenester.